શહેરમાં અજવાળું પાથરવા માટે અમદાવાદ મ્યુનિસિપલ કોર્પોરેશન દ્વારા શહેરમાં એક લાખ 40 હજાર સ્ટ્રીટ લાઇટ લગાવાઇ છે. આ સ્ટ્રીટ લાઇટ સાંજે સાડા સાત વાગ્યે ચાલુ થાય છે અને વહેલી સવારે સાડા પાંચ વાગ્યે બંધ થઇ જાય છે. વરસાદની સિઝન શરૂ થઇ ગઇ છે ત્યારે હવે આ સ્ટ્રીટ લાઇટ શહેરીજનો માટે જોખમી સા‌િબત થાય તેવી શક્યતાઓ છે. શહેરના પશ્ચિમ ઝોન સહિતના તમામ વિસ્તારમાં આવેલી સ્ટ્રીટલાઇટના થાંભલામાં જંક્શન બોકસ ખુલ્લાં જોવા મળ્યાં છે. અમદાવાદ મ્યુનિસિપલ કોર્પોરેશન દ્વારા તમામ સ્ટ્રીટ લાઇટમાં જંક્શન બોક્સ લગાવવામાં આવ્યાં છે, પરંતુ મોટા ભાગે આ જંક્શન બોક્સ ખુલ્લાં અને તૂટેલાં જોવા મળે છે, જેના કારણે વાયરો જંક્શન બોક્સની બહાર આવી ગયા છે, બે વાયરોને જોડતી વખતે ઇન્સ્યુલેશન પણ યોગ્ય રીતે કરાતું નથી.